CELEX: 52015PC0552
Language: ro
Date: 2015-11-06
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 6.11.2015
            COM(2015) 552 final
            2015/0256(NLE)
            Propunere de
            DECIZIE DE PUNERE ÎN APLICARE A CONSILIULUI
            de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
               
               
                  Prin scrisorile înregistrate de Comisie la 15 iulie 2015 și 20 august 2015, Belgia a solicitat permisiunea de a continua scutirea persoanelor impozabile a căror cifră de afaceri anuală nu depășește echivalentul în moneda națională a 25 000 EUR. În conformitate cu articolul 395 alineatul (2) din directiva TVA, Comisia a informat celelalte state membre, prin scrisorile din 3 septembrie 2015, cu privire la cererea înaintată de Belgia. Prin scrisoarea din 4 septembrie 2015, Comisia a înștiințat Belgia că dispune de toate informațiile necesare pentru a examina cererea.
               
            
            
               •Contextul general
            
            
               
                  Titlul XII capitolul 1 din Directiva TVA prevede, în cazul întreprinderilor mici, posibilitatea ca statele membre să aplice regimuri speciale, printre care și scutirea persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA-ul aferent achizițiilor sale.
               
               
                  În temeiul articolului 285 din directiva TVA, statele membre care nu au făcut uz de dispozițiile articolului 14 din Directiva 67/228/CEE a Consiliului
                     1
                  , pot acorda scutiri persoanelor impozabile care nu depășesc pragul de 5 000 EUR. Având în vedere că Belgia nu a făcut uz de această posibilitate, acest fapt a condus la aplicarea unui prag deosebit de scăzut care în 2012 corespunde sumei de 5 580 EUR.
               
               
                  În 2012, Belgia a solicitat o derogare în scopul simplificării obligațiilor de plată a TVA ale micilor comercianți și al facilitării colectării taxei de către administrația fiscală națională. Prin Decizia de punere în aplicare 2013/53/UE a Consiliului din 22 decembrie 2013
                     2
                  , Consiliul a autorizat Belgia să scutească de plata TVA, până la 31 decembrie 2015, persoanele impozabile a căror cifră de afaceri anuală nu depășește 25 000 EUR. Această măsură este opțională pentru persoanele impozabile. Belgia solicită în prezent prelungirea acestei măsuri.
               
               
                  Deși este autorizată să aplice derogarea până la o cifră de afaceri de 25 000 EUR, Belgia a aplicat în practică și ca prim pas un prag mai mic de 15 000 EUR începând cu 1 aprilie 2014. Din informațiile furnizate de Belgia, această primă modificare a pragului a condus în 2014 la o creștere cu 18 942 de persoane impozabile scutite de la plata TVA în temeiul regimului specific pentru IMM-uri (de la 79 190 la 98 132 sau 23,9 %). În ceea ce privește numărul total de persoane impozabile, acest lucru reprezintă o creștere de la 7,4 % la 11,4 %. De la introducerea acestui prag, impactul bugetar al măsurii a fost de 0,0074 % din totalul veniturilor din TVA în 2014. Extrapolat pentru întregul an 2014, impactul ar reprezenta 0,0188 % din totalul veniturilor din TVA.
               
               
                  Pe baza acestei experiențe, Belgia consideră că măsura de derogare a adus simplificări, atât pentru persoanele impozabile, cât și pentru administrația fiscală, și ar dori, prin urmare, să majoreze pragul până la suma maximă inițială de 25 000 EUR începând din anul 2016. În opinia Belgiei, acest lucru ar reduce sarcina administrativă pentru un număr suplimentar de întreprinderi mici care, după cum s-a menționat, ar avea în continuare dreptul de a continua aplicarea normelor comune în materie de TVA. În același timp, impactul măsurii asupra valorii totale a veniturilor din TVA colectate în etapa de consum final ar rămâne neglijabil. 
               
               
                  Deoarece Belgia nu solicită un prag care depășește nivelul care a fost deja autorizat, derogarea poate fi prelungită fără a fi nevoie să se modifice conținutul acesteia. Prin urmare, se propune prelungirea derogării pentru o nouă perioadă, până, cel mai devreme, la data de 31 decembrie 2018 sau la data intrării în vigoare a unei directive privind pragurile cifrei de afaceri anuale sub care persoanele impozabile să poată fi scutite de TVA, dacă aceasta este anterioară.
               
            
            
               Coerența cu dispozițiile existente în domeniul de politică
            
            
               
                  Derogări similare au fost acordate și altor state membre. Poloniei
                     3
                   i s-a acordat un prag de 30 000 EUR, Lituaniei
                     4
                   un prag de 45 000 EUR, Letoniei
                     5
                   și Sloveniei
                     6
                   un prag de 50 000 EUR, Italiei
                     7
                   și României
                     8
                  un prag de 65 000 EUR.
               
            
            
               •Coerența cu celelalte politici ale Uniunii
            
            
               
                  Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri — Un «Small Business Act» pentru Europa”
                     9
                  .
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 395 din Directiva TVA.
               
            
         
         
            
               •Subsidiaritate (pentru competență neexclusivă) 
            
            
               
                  Propunerea intră în sfera competenței exclusive a Uniunii Europene. În consecință, principiul subsidiarității nu se aplică.
               
            
            
               •Proporționalitate
            
            
               
                  Propunerea respectă principiul proporționalității din motivele expuse mai jos.
               
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit.
               
            
            
               •Alegerea instrumentului
            
            
               
                  Instrumente propuse: decizie de punere în aplicare a Consiliului.
               
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie de punere în aplicare a Consiliului este cel mai adecvat instrument deoarece ea poate fi adresată statelor membre în mod individual.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificări ale adecvării legislației existente
            
            
               Nu se aplică.
            
            
               •Consultări cu părțile interesate
            
            
               
                  Nu se aplică.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Propunerea de decizie de punere în aplicare a Consiliului vizează prelungirea cu încă trei ani a unei măsuri de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 25 000 EUR și, prin urmare, are un impact potențial pozitiv asupra reducerii sarcinii administrative a întreprinderilor și a administrației fiscale, fără a avea un impact major asupra totalului veniturilor din TVA. Având în vedere domeniul restrâns de aplicare al derogării și perioada sa de aplicare scurtă, amploarea impactului va fi, în orice caz, limitată.
               
            
            
               4.IMPLICAȚIILE BUGETARE
            
            
               
                  Propunerea nu are implicații asupra bugetului UE, deoarece Belgia va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului.
               
            
         
         
            
               5.ALTE ELEMENTE
            
            
               
                  Propunerea include o clauză de încetare a efectelor; un termen care expiră automat la 31 decembrie 2018 pentru a beneficia de această derogare.
               
            
            
               2015/0256 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  10
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 285 din Directiva 2006/112/CE, statele membre care nu au făcut uz de dispozițiile articolului 14 din A doua Directivă 67/228/CEE a Consiliului din 11 aprilie 1967 privind armonizarea legislațiilor statelor membre referitoare la impozitele pe cifra de afaceri, structura și procedurile de aplicare a sistemului comun privind taxa pe valoarea adăugată
                  11
                pot acorda scutiri persoanelor impozabile a căror cifră de afaceri anuală nu depășește 5 000 EUR. Belgia a solicitat ca acest prag să fie ridicat la 25 000 EUR.
            
            
               (2)Prin Decizia de punere în aplicare 2013/53/UE a Consiliului
                  12
               , Belgia a fost autorizată să acorde, până la 31 decembrie 2015 și prin derogare, o scutire de la plata TVA persoanelor impozabile a căror cifră de afaceri anuală nu depășește 25 000 EUR. Prin această măsură, persoanele impozabile respective ar urma să fie scutite parțial sau total de obligațiile privind TVA menționate în titlul XI capitolele 2-6 din Directiva 2006/112/CE. În practică, Belgia nu a făcut uz de pragul maxim autorizat, ci a aplicat, începând cu 1 aprilie 2014, un prag de 15 000 EUR.
            
            
               (3)Prin scrisorile înregistrate la Comisie la 15 iulie 2015 și 20 august 2015, Belgia a solicitat din nou autorizarea de a aplica un prag de scutire de 25 000 EUR.
            
            
               (4)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 3 septembrie 2015, cu privire la cererea depusă de Belgia. Prin scrisoarea din 4 septembrie 2015, Comisia a înștiințat Belgia că dispune de toate informațiile necesare pentru a examina cererea.
            
            
               (5)Conform informațiilor furnizate de Belgia, un număr de 18 942 persoane impozabile au beneficiat de aplicarea pragului majorat de 15 000 EUR, fapt ce a condus la o reducere estimată de aproximativ 0,0188 % a valorii totale a veniturilor din TVA la bugetul de stat, în 2014.
            
            
               (6)Dat fiind că acest prag aplicat a avut ca efect reducerea obligațiilor în materie de TVA ale celor mai mici întreprinderi, care pot opta în continuare pentru regimul normal de TVA în conformitate cu articolul 290 din Directiva 2006/112/CE, Belgia ar trebui să fie autorizată să aplice un prag de 25 000 EUR întrucât acesta ar permite o reducere suplimentară a obligațiilor în materie de TVA ale întreprinderilor mici, acest lucru fiind în conformitate cu obiectivele Comunicării Comisiei intitulate „Gândiți mai întâi la scară mică”: prioritate pentru IMM-uri — Un «Small Business Act» pentru Europa”
                  13
               .
            
            
               (7)Conform Belgiei, măsura de derogare nu va avea decât un efect neglijabil asupra încasărilor din impozite colectate în etapa de consum final.
            
            
               (8)Măsura de derogare nu va avea niciun impact negativ asupra resurselor proprii ale Uniunii provenind din TVA, deoarece Belgia va efectua un calcul de compensare în conformitate cu articolul 6 din Regulamentul (CEE, EURATOM) nr. 1553/89 al Consiliului.
            
            
               (9)Prin urmare, Decizia de punere în aplicare 2013/53/UE ar trebui modificată în consecință,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               La articolul 2 al doilea paragraf din Decizia de punere în aplicare 2013/53/UE, data de „31 decembrie 2015” se înlocuiește cu „31 decembrie 2018”.
            
            
               Articolul 2
            
            
               Prezenta decizie se adresează Regatului Belgiei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO 71, 14.4.1967, p. 1303/67.
               
               
                  
                     (2)
                  JO L 22, 25.1.2013, p. 13.
               
               
                  
                     (3)
                  Decizia de punere în aplicare 2015/1173/UE a Consiliului din 14 iulie 2015 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 189, 17.7.2015, p. 36).
               
               
                  
                     (4)
                  Decizia de punere în aplicare 2014/795/UE a Consiliului din 7 noiembrie 2014 de prelungire a aplicării Deciziei de punere în aplicare 2011/335/UE și de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 44).
               
               
                  
                     (5)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (6)
                  Decizia de punere în aplicare 2013/54/UE a Consiliului din 22 ianuarie 2013 de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p. 15).
               
               
                  
                     (7)
                  Decizia de punere în aplicare 2013/678/UE a Consiliului din 15 noiembrie 2013 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 35).
               
               
                  
                     (8)
                  Decizia de punere în aplicare 2014/931/UE a Consiliului din 16 decembrie 2014 de prelungire a aplicării Deciziei de punere în aplicare 2012/181/UE și de autorizare a României de a introduce o măsură specială de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 365, 19.12.2014, p. 145).
               
               
                  
                     (9)
                  COM(2008) 394 din 25 iunie 2008
               
               
                  
                     (10)
                  JO L 347, 11.12.2006, p. 1.
               
               
                  
                     (11)
                  JO 71, 14.4.1967, p. 1303/67.
               
               
                  
                     (12)
                  Decizia de punere în aplicare a Consiliului din 22 ianuarie 2013 de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 22, 25.1.2013, p. 13-14).
               
               
                  
                     (13)
                  COM(2008) 394 din 25 iunie 2008